Ավելի պատկառելի է սպորտային բազաների թիվը: 1500 տեղանոց երեք ստադիոն, 31 կոմպլեքսային սպորտ հրապարակ, 10 ֆուտբոլի դաշտ, բասկետբոլի 125 և վոլեյբոլի 147 հրապարակներ, 14 թենիսի կորտ, 13 լողավազան, 150 մարմնամարզական դահլիճ, 6 տուրիստական բազա, հեծանվահրապարակ: Ներկայումս սկսվել է ամենախոշոր «Հրազդան» կոմպլեքսային ստադիոնի շինարարությունը, որը կտեղավորի 75000 հանդիսատես, կունենա 2 մարզական դաշտ, թեթև ատլետիկական ստադիոն, մեծ թվով վոլեյբոլի, բասկետբոլի հրապարակներ և թենիսի կորտ: Հոբելյանիս նախօրյակին շահագործման կհանձնվի կոմպլեքսի փակ լողավազանը, թենիսի ծածկված կորտը: Տարեվերջին շախմատիստների առջև իր դռները լայնորեն կբացի շախմատի ակումբը, կավարտվի մանկական ստադիոնի կոմպլեքսի մեջ մտնող 25 մետրանոց, տաքացման սիստեմով լողավազանի և հրապարակների կառուցումը, իսկ եկող տարվանից կսկսվի այդ նույն ստադիոնի մեջ մտնող 4 դահլիճների շինարարությունը և «Դինամո» կամավոր սպորտ ընկերության լողավազանի վերակառուցումը: Խոշոր կառույցներից պետք է նշել Ծիծեռնակաբերդի սպորտի պալատը, որը կունենա 10000 տեղ: Կոմիտասի փողոցի վրա սկսվել է Երևանում ամենախոշոր ծածկված լողավազանի շինարարությունը: